AfriForum dien klag van haatspraak teen Dookoom in‘n Skermskoot uit die video In die klag word die MRK gevra om die lied “Larney Jou P#*s” sowel as die musiekvideo wat vir dié lied vervaardig is tot haatspraak te verklaar. Maroela Media het vroeër berig oor dié video waarin baie erge kru taal gebruik word en mense aangemoedig word om plase af te brand. AfriForum het op 12 Oktober 2014 ’n skrywe aan die groep gerig, waarin hulle versoek is om die lied en musiekvideo binne 24 uur te onttrek. Ernst Roets, adjunk uitvoerende hoof van AfriForum, het die lied as ’n growwe vorm van haatspraak bestempel. “Die lied bevat ’n reeks uiters rassistiese en neerhalende opmerkings teenoor witmense oor die algemeen. Ons het talle boodskappe ontvang van mense wat erg deur hierdie lied gekrenk voel.” Die lied begin en eindig met die lirieke: Farmer Abrahams had many farms, and many farms had farmer Abrahams, I work one of them and so would you, So let’s go burn ‘em down. In die tweede vers word die stellings gemaak dat Van Riebeeck met ’n groep bandiete in Suid-Afrika gearriveer het, dat sy afstammelinge gemors is en dat witmense booswigte is omdat dit in hulle bloedlyn is. Die musiekvideo bevat ’n toneel waar ’n aantal plaaswerkers ’n boer se plaas betree en aan die brand steek. “Die mees beledigende woorde in die Afrikaanse taal word gebruik om witmense in die lied te beskryf. Die realiteit is ook dat boere in hierdie land reeds uiters kwesbaar is en in buitengewone getalle aangeval, vermoor en selfs gemartel word,” het Roets gesê. “Artistieke vryheid en vryheid van spraak moet beskerm word, maar dit verander nie die feit dat die lied ’n oorskryding van die gelykheidswet is en dat haatspraak nie deur die reg op vryheid van spraak beskerm word nie.” Roets het bygevoeg dat die toets vir haatspraak nie gesetel is in wat die kunstenaar beweer sy bedoeling met die lied is nie, maar eerder of dit redelikerwys vertolk kan word as dat dit ’n voorneme demonstreer om kwetsend of skadelik te wees, of dat dit skade of haat aanhits.